PT-PD-1-(ii)

(२) पच्‍चयनिद्देसो

१. हेतुपच्‍चयोति – हेतू हेतुसम्पयुत्तकानं धम्मानं तंसमुट्ठानानञ्‍च रूपानं हेतुपच्‍चयेन पच्‍चयो [पच्‍चयोति (स्या॰)]।

२. आरम्मणपच्‍चयोति – रूपायतनं चक्खुविञ्‍ञाणधातुया तंसम्पयुत्तकानञ्‍च धम्मानं आरम्मणपच्‍चयेन पच्‍चयो। सद्दायतनं सोतविञ्‍ञाणधातुया तंसम्पयुत्तकानञ्‍च धम्मानं आरम्मणपच्‍चयेन पच्‍चयो। गन्धायतनं घानविञ्‍ञाणधातुया तंसम्पयुत्तकानञ्‍च धम्मानं आरम्मणपच्‍चयेन पच्‍चयो। रसायतनं जिव्हाविञ्‍ञाणधातुया तंसम्पयुत्तकानञ्‍च धम्मानं आरम्मणपच्‍चयेन पच्‍चयो। फोट्ठब्बायतनं कायविञ्‍ञाणधातुया तंसम्पयुत्तकानञ्‍च धम्मानं आरम्मणपच्‍चयेन पच्‍चयो। रूपायतनं सद्दायतनं गन्धायतनं रसायतनं फोट्ठब्बायतनं मनोधातुया तंसम्पयुत्तकानञ्‍च धम्मानं आरम्मणपच्‍चयेन पच्‍चयो। सब्बे धम्मा मनोविञ्‍ञाणधातुया तंसम्पयुत्तकानञ्‍च धम्मानं आरम्मणपच्‍चयेन पच्‍चयो।

यं यं धम्मं आरब्भ ये ये धम्मा उप्पज्‍जन्ति चित्तचेतसिका धम्मा, ते ते धम्मा तेसं तेसं धम्मानं आरम्मणपच्‍चयेन पच्‍चयो।

३. अधिपतिपच्‍चयोति – छन्दाधिपति छन्दसम्पयुत्तकानं धम्मानं तंसमुट्ठानानञ्‍च रूपानं अधिपतिपच्‍चयेन पच्‍चयो। वीरियाधिपति वीरियसम्पयुत्तकानं धम्मानं तंसमुट्ठानानञ्‍च रूपानं अधिपतिपच्‍चयेन पच्‍चयो। चित्ताधिपति चित्तसम्पयुत्तकानं धम्मानं तंसमुट्ठानानञ्‍च रूपानं अधिपतिपच्‍चयेन पच्‍चयो। वीमंसाधिपति वीमंससम्पयुत्तकानं धम्मानं तंसमुट्ठानानञ्‍च रूपानं अधिपतिपच्‍चयेन पच्‍चयो।

यं यं धम्मं गरुं कत्वा ये ये धम्मा उप्पज्‍जन्ति चित्तचेतसिका धम्मा, ते ते धम्मा तेसं तेसं धम्मानं अधिपतिपच्‍चयेन पच्‍चयो।

४. अनन्तरपच्‍चयोति – चक्खुविञ्‍ञाणधातु तंसम्पयुत्तका च धम्मा मनोधातुया तंसम्पयुत्तकानञ्‍च धम्मानं अनन्तरपच्‍चयेन पच्‍चयो। मनोधातु तंसम्पयुत्तका च धम्मा मनोविञ्‍ञाणधातुया तंसम्पयुत्तकानञ्‍च धम्मानं अनन्तरपच्‍चयेन पच्‍चयो।

सोतविञ्‍ञाणधातु तंसम्पयुत्तका च धम्मा मनोधातुया तंसम्पयुत्तकानञ्‍च धम्मानं अनन्तरपच्‍चयेन पच्‍चयो। मनोधातु तंसम्पयुत्तका च धम्मा मनोविञ्‍ञाणधातुया तंसम्पयुत्तकानञ्‍च धम्मानं अनन्तरपच्‍चयेन पच्‍चयो।

घानविञ्‍ञाणधातु तंसम्पयुत्तका च धम्मा मनोधातुया तंसम्पयुत्तकानञ्‍च धम्मानं अनन्तरपच्‍चयेन पच्‍चयो। मनोधातु तंसम्पयुत्तका च धम्मा मनोविञ्‍ञाणधातुया तंसम्पयुत्तकानञ्‍च धम्मानं अनन्तरपच्‍चयेन पच्‍चयो।

जिव्हाविञ्‍ञाणधातु तंसम्पयुत्तका च धम्मा मनोधातुया तंसम्पयुत्तकानञ्‍च धम्मानं अनन्तरपच्‍चयेन पच्‍चयो। मनोधातु तंसम्पयुत्तका च धम्मा मनोविञ्‍ञाणधातुया तंसम्पयुत्तकानञ्‍च धम्मानं अनन्तरपच्‍चयेन पच्‍चयो।

कायविञ्‍ञाणधातु तंसम्पयुत्तका च धम्मा मनोधातुया तंसम्पयुत्तकानञ्‍च धम्मानं अनन्तरपच्‍चयेन पच्‍चयो। मनोधातु तंसम्पयुत्तका च धम्मा मनोविञ्‍ञाणधातुया तंसम्पयुत्तकानञ्‍च धम्मानं अनन्तरपच्‍चयेन पच्‍चयो।

पुरिमा पुरिमा कुसला धम्मा पच्छिमानं पच्छिमानं कुसलानं धम्मानं अनन्तरपच्‍चयेन पच्‍चयो। पुरिमा पुरिमा कुसला धम्मा पच्छिमानं पच्छिमानं अब्याकतानं धम्मानं अनन्तरपच्‍चयेन पच्‍चयो।

पुरिमा पुरिमा अकुसला धम्मा पच्छिमानं पच्छिमानं अकुसलानं धम्मानं अनन्तरपच्‍चयेन पच्‍चयो। पुरिमा पुरिमा अकुसला धम्मा पच्छिमानं पच्छिमानं अब्याकतानं धम्मानं अनन्तरपच्‍चयेन पच्‍चयो।

पुरिमा पुरिमा अब्याकता धम्मा पच्छिमानं पच्छिमानं अब्याकतानं धम्मानं अनन्तरपच्‍चयेन पच्‍चयो। पुरिमा पुरिमा अब्याकता धम्मा पच्छिमानं पच्छिमानं कुसलानं धम्मानं अनन्तरपच्‍चयेन पच्‍चयो। पुरिमा पुरिमा अब्याकता धम्मा पच्छिमानं पच्छिमानं अकुसलानं धम्मानं अनन्तरपच्‍चयेन पच्‍चयो।

येसं येसं धम्मानं अनन्तरा ये ये धम्मा उप्पज्‍जन्ति चित्तचेतसिका धम्मा, ते ते धम्मा तेसं तेसं धम्मानं अनन्तरपच्‍चयेन पच्‍चयो।

५. समनन्तरपच्‍चयोति – चक्खुविञ्‍ञाणधातु तंसम्पयुत्तका च धम्मा मनोधातुया तंसम्पयुत्तकानञ्‍च धम्मानं समनन्तरपच्‍चयेन पच्‍चयो। मनोधातु तंसम्पयुत्तका च धम्मा मनोविञ्‍ञाणधातुया तंसम्पयुत्तकानञ्‍च धम्मानं समनन्तरपच्‍चयेन पच्‍चयो।

सोतविञ्‍ञाणधातु तंसम्पयुत्तका च धम्मा मनोधातुया तंसम्पयुत्तकानञ्‍च धम्मानं समनन्तरपच्‍चयेन पच्‍चयो। मनोधातु तंसम्पयुत्तका च धम्मा मनोविञ्‍ञाणधातुया तंसम्पयुत्तकानञ्‍च धम्मानं समनन्तरपच्‍चयेन पच्‍चयो।

घाणविञ्‍ञाणधातु तंसम्पयुत्तका च धम्मा मनोधातुया तंसम्पयुत्तकानञ्‍च धम्मानं समनन्तरपच्‍चयेन पच्‍चयो । मनोधातु तंसम्पयुत्तका च धम्मा मनोविञ्‍ञाणधातुया तंसम्पयुत्तकानञ्‍च धम्मानं समनन्तरपच्‍चयेन पच्‍चयो।

जिव्हाविञ्‍ञाणधातु तंसम्पयुत्तका च धम्मा मनोधातुया तंसम्पयुत्तकानञ्‍च धम्मानं समनन्तरपच्‍चयेन पच्‍चयो। मनोधातु तंसम्पयुत्तका च धम्मा मनोविञ्‍ञाणधातुया तंसम्पयुत्तकानञ्‍च धम्मानं समनन्तरपच्‍चयेन पच्‍चयो।

कायविञ्‍ञाणधातु तंसम्पयुत्तका च धम्मा मनोधातुया तंसम्पयुत्तकानञ्‍च धम्मानं समनन्तरपच्‍चयेन पच्‍चयो। मनोधातु तंसम्पयुत्तका च धम्मा मनोविञ्‍ञाणधातुया तंसम्पयुत्तकानञ्‍च धम्मानं समनन्तरपच्‍चयेन पच्‍चयो।

पुरिमा पुरिमा कुसला धम्मा पच्छिमानं पच्छिमानं कुसलानं धम्मानं समनन्तरपच्‍चयेन पच्‍चयो। पुरिमा पुरिमा कुसला धम्मा पच्छिमानं पच्छिमानं अब्याकतानं धम्मानं समनन्तरपच्‍चयेन पच्‍चयो।

पुरिमा पुरिमा अकुसला धम्मा पच्छिमानं पच्छिमानं अकुसलानं धम्मानं समनन्तरपच्‍चयेन पच्‍चयो। पुरिमा पुरिमा अकुसला धम्मा पच्छिमानं पच्छिमानं अब्याकतानं धम्मानं समनन्तरपच्‍चयेन पच्‍चयो।

पुरिमा पुरिमा अब्याकता धम्मा पच्छिमानं पच्छिमानं अब्याकतानं धम्मानं समनन्तरपच्‍चयेन पच्‍चयो। पुरिमा पुरिमा अब्याकता धम्मा पच्छिमानं पच्छिमानं कुसलानं धम्मानं समनन्तरपच्‍चयेन पच्‍चयो। पुरिमा पुरिमा अब्याकता धम्मा पच्छिमानं पच्छिमानं अकुसलानं धम्मानं समनन्तरपच्‍चयेन पच्‍चयो।

येसं येसं धम्मानं समनन्तरा ये ये धम्मा उप्पज्‍जन्ति चित्तचेतसिका धम्मा, ते ते धम्मा तेसं तेसं धम्मानं समनन्तरपच्‍चयेन पच्‍चयो।

६. सहजातपच्‍चयोति – चत्तारो खन्धा अरूपिनो अञ्‍ञमञ्‍ञं सहजातपच्‍चयेन पच्‍चयो। चत्तारो महाभूता अञ्‍ञमञ्‍ञं सहजातपच्‍चयेन पच्‍चयो। ओक्‍कन्तिक्खणे नामरूपं अञ्‍ञमञ्‍ञं सहजातपच्‍चयेन पच्‍चयो। चित्तचेतसिका धम्मा चित्तसमुट्ठानानं रूपानं सहजातपच्‍चयेन पच्‍चयो। महाभूता उपादारूपानं सहजातपच्‍चयेन पच्‍चयो। रूपिनो धम्मा अरूपीनं धम्मानं किञ्‍चि काले [कञ्‍चि कालं (स्या॰)] सहजातपच्‍चयेन पच्‍चयो, किञ्‍चि काले न सहजातपच्‍चयेन पच्‍चयो।

७. अञ्‍ञमञ्‍ञपच्‍चयोति – चत्तारो खन्धा अरूपिनो अञ्‍ञमञ्‍ञपच्‍चयेन पच्‍चयो। चत्तारो महाभूता अञ्‍ञमञ्‍ञपच्‍चयेन पच्‍चयो। ओक्‍कन्तिक्खणे नामरूपं अञ्‍ञमञ्‍ञपच्‍चयेन पच्‍चयो।

८. निस्सयपच्‍चयोति – चत्तारो खन्धा अरूपिनो अञ्‍ञमञ्‍ञं निस्सयपच्‍चयेन पच्‍चयो। चत्तारो महाभूता अञ्‍ञमञ्‍ञं निस्सयपच्‍चयेन पच्‍चयो। ओक्‍कन्तिक्खणे नामरूपं अञ्‍ञमञ्‍ञं निस्सयपच्‍चयेन पच्‍चयो। चित्तचेतसिका धम्मा चित्तसमुट्ठानानं रूपानं निस्सयपच्‍चयेन पच्‍चयो। महाभूता उपादारूपानं निस्सयपच्‍चयेन पच्‍चयो।

चक्खायतनं चक्खुविञ्‍ञाणधातुया तंसम्पयुत्तकानञ्‍च धम्मानं निस्सयपच्‍चयेन पच्‍चयो। सोतायतनं सोतविञ्‍ञाणधातुया तंसम्पयुत्तकानञ्‍च धम्मानं निस्सयपच्‍चयेन पच्‍चयो। घानायतनं घानविञ्‍ञाणधातुया तंसम्पयुत्तकानञ्‍च धम्मानं निस्सयपच्‍चयेन पच्‍चयो। जिव्हायतनं जिव्हाविञ्‍ञाणधातुया तंसम्पयुत्तकानञ्‍च धम्मानं निस्सयपच्‍चयेन पच्‍चयो। कायायतनं कायविञ्‍ञाणधातुया तंसम्पयुत्तकानञ्‍च धम्मानं निस्सयपच्‍चयेन पच्‍चयो। यं रूपं निस्साय मनोधातु च मनोविञ्‍ञाणधातु च वत्तन्ति, तं रूपं मनोधातुया च मनोविञ्‍ञाणधातुया च तंसम्पयुत्तकानञ्‍च धम्मानं निस्सयपच्‍चयेन पच्‍चयो।

९. उपनिस्सयपच्‍चयोति – पुरिमा पुरिमा कुसला धम्मा पच्छिमानं पच्छिमानं कुसलानं धम्मानं उपनिस्सयपच्‍चयेन पच्‍चयो। पुरिमा पुरिमा कुसला धम्मा पच्छिमानं पच्छिमानं अकुसलानं धम्मानं केसञ्‍चि उपनिस्सयपच्‍चयेन पच्‍चयो। पुरिमा पुरिमा कुसला धम्मा पच्छिमानं पच्छिमानं अब्याकतानं धम्मानं उपनिस्सयपच्‍चयेन पच्‍चयो।

पुरिमा पुरिमा अकुसला धम्मा पच्छिमानं पच्छिमानं अकुसलानं धम्मानं उपनिस्सयपच्‍चयेन पच्‍चयो। पुरिमा पुरिमा अकुसला धम्मा पच्छिमानं पच्छिमानं कुसलानं धम्मानं केसञ्‍चि उपनिस्सयपच्‍चयेन पच्‍चयो। पुरिमा पुरिमा अकुसला धम्मा पच्छिमानं पच्छिमानं अब्याकतानं धम्मानं उपनिस्सयपच्‍चयेन पच्‍चयो।

पुरिमा पुरिमा अब्याकता धम्मा पच्छिमानं पच्छिमानं अब्याकतानं धम्मानं उपनिस्सयपच्‍चयेन पच्‍चयो । पुरिमा पुरिमा अब्याकता धम्मा पच्छिमानं पच्छिमानं कुसलानं धम्मानं उपनिस्सयपच्‍चयेन पच्‍चयो। पुरिमा पुरिमा अब्याकता धम्मा पच्छिमानं पच्छिमानं अकुसलानं धम्मानं उपनिस्सयपच्‍चयेन पच्‍चयो।

उतुभोजनम्पि उपनिस्सयपच्‍चयेन पच्‍चयो। पुग्गलोपि उपनिस्सयपच्‍चयेन पच्‍चयो। सेनासनम्पि उपनिस्सयपच्‍चयेन पच्‍चयो।

१०. पुरेजातपच्‍चयोति – चक्खायतनं चक्खुविञ्‍ञाणधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो। सोतायतनं सोतविञ्‍ञाणधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो। घानायतनं घानविञ्‍ञाणधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो। जिव्हायतनं जिव्हाविञ्‍ञाणधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो। कायायतनं कायविञ्‍ञाणधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो।

रूपायतनं चक्खुविञ्‍ञाणधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो। सद्दायतनं सोतविञ्‍ञाणधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो। गन्धायतनं घानविञ्‍ञाणधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो। रसायतनं जिव्हाविञ्‍ञाणधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो। फोट्ठब्बायतनं कायविञ्‍ञाणधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो। रूपायतनं सद्दायतनं गन्धायतनं रसायतनं फोट्ठब्बायतनं मनोधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो।

यं रूपं निस्साय मनोधातु च मनोविञ्‍ञाणधातु च वत्तन्ति, तं रूपं मनोधातुया तंसम्पयुत्तकानञ्‍च धम्मानं पुरेजातपच्‍चयेन पच्‍चयो। मनोविञ्‍ञाणधातुया तंसम्पयुत्तकानञ्‍च धम्मानं किञ्‍चि काले पुरेजातपच्‍चयेन पच्‍चयो, किञ्‍चि काले न पुरेजातपच्‍चयेन पच्‍चयो।

११. पच्छाजातपच्‍चयोति – पच्छाजाता चित्तचेतसिका धम्मा पुरेजातस्स इमस्स कायस्स पच्छाजातपच्‍चयेन पच्‍चयो।

१२. आसेवनपच्‍चयोति – पुरिमा पुरिमा कुसला धम्मा पच्छिमानं पच्छिमानं कुसलानं धम्मानं आसेवनपच्‍चयेन पच्‍चयो। पुरिमा पुरिमा अकुसला धम्मा पच्छिमानं पच्छिमानं अकुसलानं धम्मानं आसेवनपच्‍चयेन पच्‍चयो। पुरिमा पुरिमा किरियाब्याकता धम्मा पच्छिमानं पच्छिमानं किरियाब्याकतानं धम्मानं आसेवनपच्‍चयेन पच्‍चयो।

१३. कम्मपच्‍चयोति – कुसलाकुसलं कम्मं विपाकानं खन्धानं कटत्ता च रूपानं कम्मपच्‍चयेन पच्‍चयो। चेतना सम्पयुत्तकानं धम्मानं तंसमुट्ठानानञ्‍च रूपानं कम्मपच्‍चयेन पच्‍चयो।

१४. विपाकपच्‍चयोति – विपाका चत्तारो खन्धा अरूपिनो अञ्‍ञमञ्‍ञं विपाकपच्‍चयेन पच्‍चयो।

१५. आहारपच्‍चयोति – कबळीकारो [कबळिङ्कारो (क॰ सी॰ स्या॰)] आहारो इमस्स कायस्स आहारपच्‍चयेन पच्‍चयो। अरूपिनो आहारा सम्पयुत्तकानं धम्मानं तंसमुट्ठानानञ्‍च रूपानं आहारपच्‍चयेन पच्‍चयो।

१६. इन्द्रियपच्‍चयोति – चक्खुन्द्रियं चक्खुविञ्‍ञाणधातुया तंसम्पयुत्तकानञ्‍च धम्मानं इन्द्रियपच्‍चयेन पच्‍चयो। सोतिन्द्रियं सोतविञ्‍ञाणधातुया तंसम्पयुत्तकानञ्‍च धम्मानं इन्द्रियपच्‍चयेन पच्‍चयो। घानिन्द्रियं घानविञ्‍ञाणधातुया तंसम्पयुत्तकानञ्‍च धम्मानं इन्द्रियपच्‍चयेन पच्‍चयो। जिव्हिन्द्रियं जिव्हाविञ्‍ञाणधातुया तंसम्पयुत्तकानञ्‍च धम्मानं इन्द्रियपच्‍चयेन पच्‍चयो। कायिन्द्रियं कायविञ्‍ञाणधातुया तंसम्पयुत्तकानञ्‍च धम्मानं इन्द्रियपच्‍चयेन पच्‍चयो। रूपजीवितिन्द्रियं कटत्तारूपानं इन्द्रियपच्‍चयेन पच्‍चयो।

अरूपिनो इन्द्रिया सम्पयुत्तकानं धम्मानं तंसमुट्ठानानञ्‍च रूपानं इन्द्रियपच्‍चयेन पच्‍चयो।

१७. झानपच्‍चयोति – झानङ्गानि झानसम्पयुत्तकानं धम्मानं तंसमुट्ठानानञ्‍च रूपानं झानपच्‍चयेन पच्‍चयो।

१८. मग्गपच्‍चयोति – मग्गङ्गानि मग्गसम्पयुत्तकानं धम्मानं तंसमुट्ठानानञ्‍च रूपानं मग्गपच्‍चयेन पच्‍चयो।

१९. सम्पयुत्तपच्‍चयोति – चत्तारो खन्धा अरूपिनो अञ्‍ञमञ्‍ञं सम्पयुत्तपच्‍चयेन पच्‍चयो।

२०. विप्पयुत्तपच्‍चयोति – रूपिनो धम्मा अरूपीनं धम्मानं विप्पयुत्तपच्‍चयेन पच्‍चयो। अरूपिनो धम्मा रूपीनं धम्मानं विप्पयुत्तपच्‍चयेन पच्‍चयो।

२१. अत्थिपच्‍चयोति – चत्तारो खन्धा अरूपिनो अञ्‍ञमञ्‍ञं अत्थिपच्‍चयेन पच्‍चयो। चत्तारो महाभूता अञ्‍ञमञ्‍ञं अत्थिपच्‍चयेन पच्‍चयो। ओक्‍कन्तिक्खणे नामरूपं अञ्‍ञमञ्‍ञं अत्थिपच्‍चयेन पच्‍चयो। चित्तचेतसिका धम्मा चित्तसमुट्ठानानं रूपानं अत्थिपच्‍चयेन पच्‍चयो। महाभूता उपादारूपानं अत्थिपच्‍चयेन पच्‍चयो।

चक्खायतनं चक्खुविञ्‍ञाणधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो। सोतायतनं सोतविञ्‍ञाणधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो। घानायतनं घानविञ्‍ञाणधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो। जिव्हायतनं जिव्हाविञ्‍ञाणधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो। कायायतनं कायविञ्‍ञाणधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो।

रूपायतनं चक्खुविञ्‍ञाणधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो। सद्दायतनं सोतविञ्‍ञाणधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो। गन्धायतनं घानविञ्‍ञाणधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो। रसायतनं जिव्हाविञ्‍ञाणधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो। फोट्ठब्बायतनं कायविञ्‍ञाणधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो। रूपायतनं सद्दायतनं गन्धायतनं रसायतनं फोट्ठब्बायतनं मनोधातुया तंसम्पयुत्तकानञ्‍च धम्मानं अत्थिपच्‍चयेन पच्‍चयो।

यं रूपं निस्साय मनोधातु च मनोविञ्‍ञाणधातु च वत्तन्ति, तं रूपं मनोधातुया च मनोविञ्‍ञाणधातुया च तंसम्पयुत्तकानञ्‍च धम्मानं अत्थिपच्‍चयेन पच्‍चयो।

२२. नत्थिपच्‍चयोति – समनन्तरनिरुद्धा चित्तचेतसिका धम्मा पटुप्पन्‍नानं चित्तचेतसिकानं धम्मानं नत्थिपच्‍चयेन पच्‍चयो।

२३. विगतपच्‍चयोति – समनन्तरविगता चित्तचेतसिका धम्मा पटुप्पन्‍नानं चित्तचेतसिकानं धम्मानं विगतपच्‍चयेन पच्‍चयो।

२४. अविगतपच्‍चयोति – चत्तारो खन्धा अरूपिनो अञ्‍ञमञ्‍ञं अविगतपच्‍चयेन पच्‍चयो। चत्तारो महाभूता अञ्‍ञमञ्‍ञं अविगतपच्‍चयेन पच्‍चयो । ओक्‍कन्तिक्खणे नामरूपं अञ्‍ञमञ्‍ञं अविगतपच्‍चयेन पच्‍चयो। चित्तचेतसिका धम्मा चित्तसमुट्ठानानं रूपानं अविगतपच्‍चयेन पच्‍चयो। महाभूता उपादारूपानं अविगतपच्‍चयेन पच्‍चयो।

चक्खायतनं चक्खुविञ्‍ञाणधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो। सोतायतनं सोतविञ्‍ञाणधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो। घानायतनं घानविञ्‍ञाणधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो। जिव्हायतनं जिव्हाविञ्‍ञाणधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो। कायायतनं कायविञ्‍ञाणधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो।

रूपायतनं चक्खुविञ्‍ञाणधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो। सद्दायतनं सोतविञ्‍ञाणधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो। गन्धायतनं घानविञ्‍ञाणधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो। रसायतनं जिव्हाविञ्‍ञाणधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो। फोट्ठब्बायतनं कायविञ्‍ञाणधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो। रूपायतनं सद्दायतनं गन्धायतनं रसायतनं फोट्ठब्बायतनं मनोधातुया तंसम्पयुत्तकानञ्‍च धम्मानं अविगतपच्‍चयेन पच्‍चयो।

यं रूपं निस्साय मनोधातु च मनोविञ्‍ञाणधातु च वत्तन्ति, तं रूपं मनोधातुया च मनोविञ्‍ञाणधातुया च तंसम्पयुत्तकानञ्‍च धम्मानं अविगतपच्‍चयेन पच्‍चयो।

पच्‍चयनिद्देसो।